РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број: 06-2166-18

16. јул 2018. године

Б е о г р а д

ЗАПИСНИК

25. СЕДНИЦЕ ОДБОРА ЗА ОБРАЗОВАЊЕ, НАУКУ,

ТЕХНОЛОШКИ РАЗВОЈ И ИНФОРМАТИЧКО ДРУШТВО,

ОДРЖАНЕ 10. ЈУЛА 2018. ГОДИНЕ

Седница је почела у 10,00 часова.

Седницом је председавао Љубиша Стојмировић, заменик председника Одбора.

Седници су присуствовали чланови Одбора: Марко Атлагић, Милена Бићанин и њен заменик Предраг Јеленковић, Владимир Орлић, Михаило Јокић (заменик Богдана Обрадовића), Марко Пaрезановић, Наташа Ст. Јовановић, Ђорђе Косанић, Милетић Михајловић, Никола Савић (заменик Дубравка Бојића), Муамер Зукорлић (касније, у току седнице), Ратко Јанков, Жарко Кораћ, Фатмир Хасани и Олена Папуга,

Седници нису присуствовали чланови Одбора: Жарко Обрадовић и Александра Јерков, нити њихови заменици.

Седници је присуствовла и народна посланица Марија Јањушевић.

Седници је присуствовао Бојан Тубић, помоћник министра просвете, науке и технолошког развоја.

Након гласања, усвојен је следећи:

Д н е в н и р е д

1. **Разматрање захтева студената који студирају по старом наставном програму у вези са продужењем рока студирања.**

Пре преласка на разматрање утврђеног дневног реда, усвојени су једногласно: Записник 23. седнице и Записник 24. седнице Одбора.

1. Прва тачка дневног реда: **Разматрање захтева студената који студирају по старом наставном програму у вези са продужењем рока студирања.**

У уводном излагању, заменик председника Одбора, Љубиша Стојмировић је истакао да је примио представнике студената који су изнели предлог за продужење рока студирања. Том приликом, он им је упутио критику због мањка амбиција да заврше студирање у разуном року. И поред тога, залаже се да им се продужи рок за окончање студија још за две године.

Марко Атлагић подржао је студенте јер у Закону из 2005. године није био одређен рок за завршетак студија. Сматра да није реч о лошим студентима, да неки од њих већ раде и да су се остварили у свом послу, али је понегде  проблем у професорима. Навео је пример, да код једног професора 400 студената   не успева седам година да положи испит, или пример другог професора, код кога је од 600 студената само двоје положило. Зато студентима не треба ускраћивати њихово уставно право да могу да студирају.

Михаило Јокић оценио је да би студент превасходно требало да научи и примени у пракси оно што је изучавао на студијама. У том смислу истакао је, да добар професор у средњој школи тражи да се ученик сам јавља када научи градиво и то најмање два пута у току полугодишта. У сваком случају, критеријуми студирања се не смеју „спуштати”.

Жарко Кораћ је напоменуо да није у складу са европском праксом да се толико дуго студира као код нас, па, нпр. у Енглеској, ако студент падне три пута на једном испиту, бришу га са факултета. Тачно је да Законом из 2005. није био одређен рок студирања, али требало би имати у виду да се од тада многи студијски програми мењају. „Увек сам склон да изађем студентима у сусрет, гласаћу за, али гласам мало против својих убеђења као наставника. Ако студент није могао да заврши факултет, онда професор треба да разговара са њим и види о чему се ради“, рекао је Кораћ и на крају сугерисао да се упути писмо универзитетима, да разговарају са студентима о томе.

Народна посланица Марија Јањушевић, која није члан Одбора, рекла је да се све чешће уочавају неправилноси и на државним факултетима. Она је такође констатовала да је болоњски систем образовања на неспретан начин уведен у Србију и да се нада да ће Одбор дати подршку студентима, а Министарство просвете спровести у дело.

Милена Бићанин сматра да се оваквим одлукама о продужењу рока за завршетак студија шаље лоша и непедагошка порука, иако нема аргумената за другачију одлуку. Према њеним речима, та порука гласи  да је одлично студирати цели живот.

Члан Одбора, Ратко Јанков био је мишљења да се залази у осетљиву област. Дајемо право студентима да бесконачно студирају. Треба направити анализу на којим је то факултетима, који су то предмети како би држава неким додатним ангажманима могла да помогне студентим, рекао је он и додао да је став његовог покрета (ДЈБ) да се продужавањем рока студентима улази у зону која није правно регуларна.

Фатмир Хасани говорио је о мањку ученика који похађају трогодишње стручне школе, које оспособљавају занатлије, те да се дуално образовање тешко спроводи у малим срединама где је неразвијена привреда.

Јављајући се поново за реч, Марко Атлагић је затражио да се испита стање у Београдској пословној школи о којој се у последње време много пише и говори у негативном контексту, а Мумер Зукорлић је предложио да се то учини и у Високој пословној школи струковних студија у Блацу.

На крају дискусије, Бојан Тубић, помоћник министра просвете за високо образовање је истакао, да ће Министарство спровести закључке који се на овој седници усвоје у вези са роком студирања.

**Одбор је, на основу изнетих предлога, поводом разматрања захтева студената који студирају по старом наставном програму закључио следеће:**

1. **Студентима уписаним на основне, магистарске и докторске студије на свим нивоима студија, требало би продужити рок за завршетак студија по започетом плану и програму, условима и правилима студија.**
2. **Одбор тражи од Министарства детаљну информацију о дешавањима у Београдској пословној школи и Високој пословној школи у Блацу.**

Седница је завршена у 10,50 часова.

СЕКРЕТАР ЗАМЕНИК ПРЕДСЕДНИКА

Драгомир Петковић проф. др љубиша Стојмировић